Davlat mulki boʻlgan obyektlarni davlat tasarrufidan chiqarish va xususiylashtirish tartibi toʻgʻrisidagi nizomni tasdiqlash haqida
(resolution, 2014-10-13)

Oʻzbekiston Respublikasi Prezidentining “Oʻzbekiston Respublikasi Davlat mulki qoʻmitasi faoliyatini takomillashtirishga doir chora-tadbirlar toʻgʻrisida” 2006-yil 26-apreldagi PQ-335-son qarorini bajarish yuzasidan, shuningdek davlat tasarrufidan chiqarish va xususiylashtirish jarayonlarini takomillashtirish maqsadida Vazirlar Mahkamasi qaror qiladi: 1. Davlat mulki boʻlgan obyektlarni davlat tasarrufidan chiqarish va xususiylashtirish tartibi toʻgʻrisidagi yangilangan nizom 1-ilovaga muvofiq tasdiqlansin. 2. Oʻzbekiston Respublikasi Davlat raqobat qoʻmitasi: davlat tasarrufidan chiqarish va xususiylashtirishni amalga oshirishda tasdiqlangan Nizom talablariga qatʼiy rioya qilinishini, shu jumladan davlat aktivlarini xususiylashtirishning samarali strategiyasi ishlab chiqilishini, shuningdek korxonalarni sotishdan oldin sifatli tayyorlashni, ular moliyaviy sogʻlomlashtirilishini, xususiylashtirilayotgan korxonalar (obyektlar) toʻgʻrisidagi axborot maʼlum qilinishini, oʻtkaziladigan savdolarning ochiq-oshkoraligini, shuningdek yangi mulkdorlar oʻz investitsiya majburiyatlarini bajarishi ustidan amaliy nazorat qilinishini taʼminlasin; Oʻzbekiston milliy teleradiokompaniyasi bilan birgalikda davlat aktivlarini xususiy mulk qilib sotish mexanizmini aholi oʻrtasida tushuntirish boʻyicha telekoʻrsatuvlar turkumini tashkil etsin. 3. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 4. Vazirliklar va idoralar bir oy muddatda oʻz normativ hujjatlarini mazkur qarorga muvofiqlashtirsinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.S. Azimov zimmasiga yuklansin. 1. Ushbu Nizom Oʻzbekiston Respublikasi Fuqarolik kodeksiga, “Davlat tasarrufidan chiqarish va xususiylashtirish toʻgʻrisida”gi Oʻzbekiston Respublikasi Qonuniga, boshqa qonun hujjatlariga muvofiq ishlab chiqilgan hamda davlat mulki boʻlgan obyektlarni davlat tasarrufidan chiqarish va xususiylashtirish tartib-taomillarini belgilaydi. 2. Oʻzbekiston Respublikasida davlat tasarrufidan chiqarish (xususiylashtirish) quyidagi shakllarda amalga oshirilishi mumkin: davlat korxonasini xoʻjalik jamiyatiga (aksiyadorlik jamiyatiga, masʼuliyati cheklangan va qoʻshimcha majburiyatli jamiyatga) yoki boshqa tijorat tashkilotlariga aylantirish; davlat mulki boʻlgan obyektlarni va (yoki) davlatga tegishli aksiyalarni, ulushlar va mulkiy paylarni jismoniy va nodavlat yuridik shaxslarga, shu jumladan Oʻzbekiston Respublikasi norezidentlariga birja va birjadan tashqari savdolarda qonun hujjatlarida nazarda tutilgan tartibda sotish. 3. Qonun hujjatlariga muvofiq davlat tasarrufidan chiqarish (xususiylashtirish)ni amalga oshirish davrida korxona maʼmuriyati oldin tuzilgan jamoa shartnomasining barcha qoidalariga rioya qilishga majburdir. 4. Davlat tasarrufidan chiqarish (xususiylashtirish) shakllarini tanlash Oʻzbekiston Respublikasi Prezidentining, Vazirlar Mahkamasining yoki Davlat raqobat qoʻmitasining (Davlat raqobat qoʻmitasi hududiy boshqarmasining) qarorlariga muvofiq, ishlab chiqarish xususiyatlarini, korxonalar faoliyati samaradorligini oshirish maqsadlarini va ishlab chiqarish koʻlamlarini, asosiy fondlar qiymatini hamda potensial investorlarning takliflarini hisobga olgan holda amalga oshiriladi. 5. Oʻzbekiston Respublikasining respublikadan tashqarida joylashgan mulkini davlat tasarrufidan chiqarish (xususiylashtirish) Oʻzbekiston Respublikasining qonun hujjatlariga va xalqaro shartnomalariga muvofiq amalga oshiriladi. 6. Davlat tasarrufidan chiqarish (xususiylashtirish)ning borishi, mol-mulkni sotish boʻyicha bitishuvlar va sotib olish tushumlari summasi toʻgʻrisidagi statistik axborot Oʻzbekiston Respublikasi Davlat raqobat qoʻmitasi tomonidan Oʻzbekiston Respublikasi Davlat statistika qoʻmitasi belgilagan tartibda va muddatlarda statistika organlariga taqdim etiladi. 7. Davlat tasarrufidan chiqarish (xususiylashtirish) Oʻzbekiston Respublikasi Davlat raqobat qoʻmitasi yoki uning hududiy boshqarmalari tomonidan Oʻzbekiston Respublikasi Prezidenti qarorlari, Vazirlar Mahkamasi qarorlari bilan tasdiqlanadigan (belgilanadigan) davlat tasarrufidan chiqarish va xususiylashtirish dasturlari (korxonalar roʻyxatlari), shuningdek yuridik va jismoniy shaxslarning murojaatnomalari (buyurtmanomalari) asosida amalga oshiriladi. 8. Oʻzbekiston Respublikasi Prezidenti, Vazirlar Mahkamasining qarorlari bilan belgilangan obyektlar boʻyicha Oʻzbekiston Respublikasi Davlat raqobat qoʻmitasi tomonidan: davlat va xoʻjalik boshqaruvi organlari bilan birgalikda Oʻzbekiston Respublikasi Prezidenti, Oʻzbekiston Respublikasi Vazirlar Mahkamasining qarorlari bilan belgilangan muddatlarga muvofiq davlat tasarrufidan chiqarish (xususiylashtirish) jarayonlarini amalga oshirish jadvallari tasdiqlanadi; davlat tasarrufidan chiqarish (xususiylashtirish)ni amalga oshiruvchi organ — Davlat raqobat qoʻmitasi yoki uning hududiy boshqarmasi belgilanadi. Oʻzbekiston Respublikasi Prezidenti, Oʻzbekiston Respublikasi Vazirlar Mahkamasining qarorlari bilan belgilangan obyektlar boʻyicha davlat tasarrufidan chiqarish (xususiylashtirish) yuzasidan yuridik va jismoniy shaxslardan (shu jumladan mehnat jamoasi aʼzolaridan) buyurtmanomalar talab qilinmaydi. 9. Ushbu Nizomning 8-bandida koʻrsatilmagan obyektlar boʻyicha davlat tasarrufidan chiqarish va xususiylashtirish Davlat raqobat qoʻmitasi yoki uning hududiy organi qarori boʻyicha, ularning vakolatlari doirasida, shu jumladan yuridik yoki jismoniy shaxslarning, shu jumladan ushbu korxonalar mehnat jamoalari aʼzolarining buyurtmanomalari asosida amalga oshirilishi mumkin. Davlat tasarrufidan chiqarish yoki xususiylashtirishni amalga oshiruvchi organ (Davlat raqobat qoʻmitasi yoki uning hududiy organi) Oʻzbekiston Respublikasi Davlat raqobat qoʻmitasi tomonidan tasdiqlanadigan tartibda belgilanadi. 10. Davlat tasarrufidan chiqarish (xususiylashtirish) yuzasidan: nodavlat yuridik shaxslardan, shu jumladan Oʻzbekiston Respublikasi norezidentlaridan berilgan buyurtmanoma mulkdorlar tomonidan yoki mulkdorlar bunga vakil qilgan shaxslar tomonidan imzolangan va ariza beruvchining muhri bilan tasdiqlangan boʻlishi kerak (1-ilova); jismoniy shaxsdan (Oʻzbekiston Respublikasi fuqarosidan, xorijiy davlat fuqarosidan va fuqaroligi boʻlmagan shaxsdan) berilgan buyurtmanoma uning tomonidan yoki bunga vakil qilingan shaxs tomonidan imzolangan boʻlishi kerak (2-ilova); korxonaning mehnat jamoasidan berilgan buyurtmanoma mehnat jamoasi aʼzolarining umumiy yigʻilishi (konferensiyasi) tomonidan bunga vakil qilingan korxona, boʻlinma mehnat jamoasi aʼzosi tomonidan imzolanadi (3-ilova). Mehnat jamoasi buyurtmanomasiga mehnat jamoasi umumiy yigʻilishi (konferensiyasi)ning korxona muhri bilan tasdiqlangan protokolidan koʻchirma, imzolash varaqasi ilova qilinadi. Yuqorida sanab oʻtilgan hujjatlarning barchasi korxona muhri bilan tasdiqlanadi. 11. Korxona (obyekt)ni davlat tasarrufidan chiqarish (xususiylashtirish) yuzasidan buyurtmanoma davlat tasarrufidan chiqarilayotgan (xususiylashtirilayotgan) korxona (obyekt) joylashgan joy boʻyicha Davlat raqobat qoʻmitasining hududiy organiga beriladi. 12. Davlat tasarrufidan chiqarish (xususiylashtirish) yuzasidan buyurtmanomaga eng kam oylik ish haqining uch baravari miqdoridagi maxsus yigʻim Davlat raqobat qoʻmitasining budjetdan tashqari jamgʻarmasiga toʻlanganligi toʻgʻrisidagi hujjat nusxasi ilova qilingan boʻlishi kerak. Yigʻim summasi, koʻrib chiqish natijalaridan qatʼi nazar, ariza beruvchiga qaytarilmaydi. 13. Davlat raqobat qoʻmitasining hududiy organi davlat tasarrufidan chiqarish (xususiylashtirish)ga buyurtmanoma tushgan paytdan boshlab bir ish kuni mobaynida bu haqda Oʻzbekiston Respublikasi Davlat raqobat qoʻmitasini xabardor qiladi. Oʻzbekiston Respublikasi Davlat raqobat qoʻmitasi Davlat raqobat qoʻmitasining hududiy organidan axborot olingandan keyin qonun hujjatlariga muvofiq davlat tasarrufidan chiqarish (xususiylashtirish)ni amalga oshirish yoki buni rad etish toʻgʻrisida qaror qabul qiladi, davlat tasarrufidan chiqarish (xususiylashtirish)ni amalga oshiruvchi organni (markaziy apparat yoki hududiy organ) belgilaydi. Buyurtmanoma berilgan vaqtdan boshlab oʻn kun mobaynida Davlat raqobat qoʻmitasi yoki uning hududiy organi tomonidan ariza beruvchiga davlat tasarrufidan chiqarish (xususiylashtirish)ni amalga oshirish yoki buni rad etish toʻgʻrisida qabul qilingan qaror haqidagi axborot yozma shaklda yetkaziladi. Axborotda davlat tasarrufidan chiqarish (xususiylashtirish)ni amalga oshiruvchi organ — Davlat raqobat qoʻmitasi yoki uning hududiy organi koʻrsatiladi. Salbiy qaror qabul qilingan taqdirda ariza beruvchiga rad etish sabablari xabar qilinadi. Bunda rad etish sabablari bilan birga davlat tasarrufidan chiqarish (xususiylashtirish) amalga oshirilishi mumkin boʻlgan shartlar va muddatlar koʻrsatiladi. Quyidagi hollarda “Davlat tasarrufidan chiqarish va xususiylashtirish toʻgʻrisida”gi Oʻzbekiston Respublikasi Qonuniga muvofiq, agar: korxona (obyekt) davlat tasarrufidan chiqarilmaydigan va xususiylashtirilmaydigan korxonalar roʻyxatiga kirsa; ariza beruvchi tomonidan korxona (obyekt)ning mazkur turi uchun nazarda tutilgan davlat tasarrufidan chiqarish va xususiylashtirish xususiyatlari hisobga olinmasa davlat tasarrufidan chiqarish yoki xususiylashtirish rad etilishi mumkin. 14. Agar buyurtmanoma davlat tasarrufidan chiqarish (xususiylashtirish) “Davlat tasarrufidan chiqarish va xususiylashtirish toʻgʻrisida”gi Oʻzbekiston Respublikasi Qonuniga muvofiq Oʻzbekiston Respublikasi Prezidentining qarori boʻyicha amalga oshiriladigan korxona (obyekt) boʻyicha tushgan taqdirda hamda davlat tasarrufidan chiqarish (xususiylashtirish) jarayonini oʻtkazishga toʻsqinlik qiluvchi sabablar mavjud boʻlmaganda Oʻzbekiston Respublikasi Davlat raqobat qoʻmitasi korxona (obyekt)ni davlat tasarrufidan chiqarish (xususiylashtirish) toʻgʻrisida Vazirlar Mahkamasiga taklif kiritadi. Oʻzbekiston Respublikasi Prezidenti tomonidan ijobiy qaror qabul qilingan taqdirda Davlat raqobat qoʻmitasi tomonidan korxona (obyekt)ni davlat tasarrufidan chiqarish (xususiylashtirish) ushbu Nizomga muvofiq amalga oshiriladi. 15. Oʻzbekiston Respublikasi Prezidenti, Oʻzbekiston Respublikasi Vazirlar Mahkamasining davlat tasarrufidan chiqarish (xususiylashtirish) toʻgʻrisida qarori qabul qilingan, obyektni davlat tasarrufidan chiqarish (xususiylashtirish) yuzasidan buyurtmanomalar berilgan vaqtdan boshlab hamda ijobiy qaror qabul qilingan taqdirda ushbu korxonaga (ulush, pay, aksiyalarga) mulkiy egalik qilish huquqi boshqa mulkdorga berilgungacha yoki korxonani qayta oʻzgartirish rad etilgungacha: korxonani qayta tashkil etish va tugatish (belgilangan tartibda bankrotlik tartib-taomillarini oʻtkazish bundan mustasno); davlat tasarrufidan chiqarilayotgan (xususiylashtirilayotgan) korxonaning xoʻjalik yuritish yoki operativ boshqarish huquqidagi mulkini, mulkiy huquqlarini begonalashtirish (roʻyxatdan chiqarish) taqiqlanadi. 16. Davlat tasarrufidan chiqarish (xususiylashtirish)ni oʻtkazish uchun Davlat raqobat qoʻmitasi yoki uning hududiy organi Davlat tasarrufidan chiqarish (xususiylashtirish) boʻyicha komissiya (keyingi oʻrinlarda Komissiya deb ataladi) tuzadi. Komissiya tarkibiga Davlat raqobat qoʻmitasi yoki uning hududiy organi vakillari bilan bir qatorda: tarkibiga davlat tasarrufidan chiqarilayotgan (xususiylashtirilayotgan) korxona kiradigan davlat organi yoki xoʻjalik boshqarmasi; davlat tasarrufidan chiqarilayotgan (xususiylashtirilayotgan) korxona maʼmuriyati va mehnat jamoasi; moliya va soliq organlari; xizmat koʻrsatuvchi bank; mahalliy davlat hokimiyati organlari; er uchastkasi xususiylashtirilgan yoki korxona (obyekt) yer uchastkasi bilan birgalikda davlat tasarrufidan chiqarilgan (xususiylashtirilgan) hollarda “Ergeodezkadastr” davlat qoʻmitasi, “Davarxitektqurilish” qoʻmitasi vakillari; boshqa mutaxassislar kiritiladi. Davlat mulkini xorijiy investorlarga sotishda tender savdolarini oʻtkazish Davlat komissiyasi qarorlariga koʻra xususiylashtirilayotgan korxonalar (obyektlar) boʻyicha, shuningdek xususiylashtirilgan korxonalar aksiyalarini (ulushlarini) sotishda Komissiya tashkil etish talab qilinmaydi. 17. Ushbu Nizomning 8-bandiga muvofiq tuzilgan davlat tasarrufidan chiqarish (xususiylashtirish) jarayonlarini oʻtkazish jadvali asosida yoki davlat tasarrufidan chiqarish (xususiylashtirish) yuzasidan buyurtmanoma asosida davlat mulki obyektini davlat tasarrufidan chiqarish (xususiylashtirish) toʻgʻrisida qaror qabul qilingandan keyin Davlat raqobat qoʻmitasi yoki uning hududiy organi tegishli organlardan Komissiya tarkibiga kiritish uchun nomzodlarni soʻraydi. 18. Tegishli boshqaruv organlarining va ushbu Nizomning 16-bandida koʻrsatilgan muassasalarning rahbarlari Davlat raqobat qoʻmitasi yoki uning hududiy organi soʻrovnomasi olingandan keyin uch kun muddatda Komissiya tarkibiga kiritish uchun nomzod toʻgʻrisidagi maʼlumotlarni xabar qiladilar hamda keyinchalik uning Komissiya ishlarida ishtirok etishi uchun zarur sharoitlarni taʼminlaydilar. Komissiya aʼzolarining Komissiyada ishlagan vaqti uchun asosiy ish joyi boʻyicha ish haqi va boshqa qoʻshimcha toʻlovlari saqlanib qoladi. Komissiya oʻz faoliyatini bevosita davlat tasarrufidan chiqariladigan (xususiylashtiriladigan) korxonada (obyektda) amalga oshiradi. Komissiya aʼzolari qabul qilinadigan qarorlar uchun amaldagi qonun hujjatlariga muvofiq javob beradilar. 19. Komissiya faoliyatiga rahbarlik qilish va uning ishlarini tashkil etish Davlat raqobat qoʻmitasi yoki uning hududiy organi oʻz xodimlaridan tayinlaydigan Komissiya raisi tomonidan amalga oshiriladi. Komissiya raisi oʻz vakolatlari doirasida quyidagi huquqlarga ega: Komissiya aʼzolariga, davlat mulki boʻlgan qayta oʻzgartirilayotgan obyektning mansabdor shaxslariga Komissiya faoliyati masalalari boʻyicha topshiriqlar berish; Davlat raqobat qoʻmitasi yoki uning hududiy organi koʻrib chiqishi uchun Komissiya ish tartibini muntazam ravishda buzuvchi ayrim aʼzolarni Komissiya tarkibidan chiqarish, ularni tegishli ravishda almashtirish masalalarini kiritish. 20. Komissiya majlisi unda Komissiya aʼzolarining kamida uchdan ikki qismi, shu jumladan Komissiya raisi qatnashgan taqdirda huquqiy kuchga ega hisoblanadi. Komissiya qarorlari uning aʼzolarining oddiy koʻpchilik ovozi bilan qabul qilinadi va bayonnoma bilan rasmiylashtiriladi. Ovoz berish ochiq usulda oʻtkaziladi. Komissiyaning har bir aʼzosi bitta ovozga ega boʻladi. Ovozlar teng boʻlganda Komissiya raisining ovozi hal qiluvchi ovoz hisoblanadi. Komissiya qarorining qabul qilinishiga rozi boʻlmagan Komissiya aʼzosi oʻz mulohazasini yozma ravishda bayon qilish va uni Davlat raqobat qoʻmitasiga yoki uning hududiy organiga yuborish huquqiga ega. 21. Korxonani davlat tasarrufidan chiqarish (xususiylashtirish)ga tayyorlash boʻyicha Komissiya tomonidan amalga oshiriladigan ishlar quyidagilardan iborat boʻladi: korxonaning ishlab chiqarish va noishlab chiqarish fondlarini xatlovdan oʻtkazish; davlat tasarrufidan chiqariladigan va xususiylashtiriladigan mol-mulk tarkibini aniqlash; mehnat jamoasida tushuntirish ishlari olib borish; qonun hujjatlariga muvofiq boshqa masalalarni hal etish. 22. Davlat tasarrufidan chiqarilayotgan (xususiylashtirilayotgan) korxona maʼmuriyati mol-mulkni xatlovdan oʻtkazish dalolatnomalarini tayyorlash uchun ishchi komissiya tuzadi. Ishchi komissiya oʻz faoliyatini Komissiya rahbarligida amalga oshiradi. Ishchi komissiya aʼzolari taqdim etilayotgan hujjatlarning toʻgʻriligi uchun amaldagi qonun hujjatlariga muvofiq javob beradilar. 23. Komissiya Davlat raqobat qoʻmitasi yoki uning hududiy organiga koʻrib chiqish uchun: korxonani aksiyadorlik jamiyatiga, boshqa xoʻjalik jamiyatiga, yoki boshqa tijorat tashkilotiga aylantirish toʻgʻrisidagi; korxonani mulk kompleksi sifatida toʻliq sotish toʻgʻrisidagi; korxonani qayta tashkil etish (qoʻshib yuborish, birlashtirish, boʻlish, ajratish), shuningdek qayta tashkil etish jarayonida vujudga keladigan obyektlarni davlat tasarrufidan chiqarish (xususiylashtirish) shakllari toʻgʻrisidagi takliflardan bittasini kiritadi. Agar Komissiya tomonidan korxonani davlat tasarrufidan chiqarishga (xususiylashtirishga) berilgan buyurtmanomada nazarda tutilgan tashkiliy-huquqiy shakldan farq qiladigan boshqa tashkiliy-huquqiy shaklga aylantirish toʻgʻrisida qaror qilingan taqdirda Komissiya Davlat raqobat qoʻmitasi yoki uning hududiy organiga qabul qilingan qarorning asoslanishini taqdim etishga majburdir. Komissiya Davlat raqobat qoʻmitasiga korxonani (obyektni) sotishdan oldin tayyorlash tartib-taomillarini bajarish boʻyicha asoslangan takliflar kiritishi mumkin. 24. Korxonani xoʻjalik jamiyatiga aylantirishda Komissiya tomonidan: Davlat raqobat qoʻmitasi tomonidan tasdiqlanadigan shakl boʻyicha davlat tasarrufidan chiqarish (xususiylashtirish) rejasi tuziladi, unda davlat tasarrufidan chiqarish (xususiylashtirish)ni oʻtkazishning tavsiya etilayotgan muddatlari, qonun hujjatlariga muvofiq korxona mehnat jamoasining ayrim aʼzolariga tavsiya etilayotgan imtiyozlar koʻrsatiladi; mol-mulkni xatlovdan oʻtkazish dalolatnomalari tasdiqlanadi; taʼsis hujjatlari loyihalari tuziladi. 25. Komissiyaning obyektlarni toʻliq sotish toʻgʻrisidagi takliflarida quyidagilar boʻlishi kerak: obyektni mol-mulk kompleksi sifatida toʻliq sotishning afzalliklari asoslanishi; sotishning tavsiya etilayotgan usuli (birja, kimoshdi, tanlov (tender) savdolari). 26. Korxonani qayta tashkil etish (qoʻshib yuborish, birlashtirish, boʻlish, ajratish, oʻzgartirish) toʻgʻrisida takliflar kiritilganda Komissiya uni qayta tashkil etishning zarurligini asoslashi va qayta tashkil etishga doir tadbirlar rejasini tuzishi kerak. Taqdim etilgan hujjatlarda, zarurat boʻlganda, qayta oʻzgartirilayotgan birliklar oʻrtasida majburiyatlarning taqsimlanishi va boshqa aloqalar boʻyicha takliflar boʻlishi mumkin. 27. Komissiyaning ish yakunlari boʻyicha Davlat raqobat qoʻmitasi yoki uning tegishli hududiy organiga majlislar bayonnomalari, Komissiya tasdiqlagan mol-mulk xatlovi dalolatnomalari, kadastr hujjatlari (korxonalar sotilgan taqdirda mulkiy komplekslar sifatida), ushbu Nizomning 23 — 26-bandlariga muvofiq davlat tasarrufidan chiqarish (xususiylashtirish) shakliga doir takliflar, shuningdek: korxona soliq boʻyicha roʻyxatdan oʻtkazilgan joydagi soliq organi tomonidan tasdiqlangan korxona balansi; moliyaviy natijalar toʻgʻrisidagi hisobot (2-shakl); debitorlik va kreditorlik qarzlarning, shu jumladan toʻlov muddati oʻtgan debitorlik va kreditorlik qarzlarning yoyilmasi; er uchastkalari, yer osti boyliklari va boshqa tabiiy resurslardan foydalanish huquqini tasdiqlovchi hujjatlar; sotishdan oldin tayyorgarlik koʻrish boʻyicha takliflar va tarkibiy qayta oʻzgartirish tadbirlari rejasi (zarur boʻlganda) taqdim etiladi. Agar tarkibiy oʻzgartirishlar tadbirlari rejasida tegishli bozorda ustunlik qiluvchi korxonalar paydo boʻlishiga olib keluvchi korxonalarni qoʻshib yuborish nazarda tutilgan hollarda monopoliyaga qarshi kurashish organining rozilik xati ham taqdim etiladi. Komissiya tomonidan korxonani masʼuliyati cheklangan va qoʻshimcha masʼuliyatli jamiyatga aylantirish toʻgʻrisida taklif kiritilganda ayni bir vaqtda 4-ilovaga muvofiq yuridik shaxslarning yoki 4a-ilovaga muvofiq jismoniy shaxslarning qayta tashkil etilayotgan korxonaning ustav fondidan muayyan ulushlarni sotib olish xohishi toʻgʻrisidagi buyurtmanomalari taqdim etiladi. Komissiya tomonidan korxonani aksiyadorlik jamiyatiga aylantirish toʻgʻrisida taklif kiritilganda aksiyalarning mehnat jamoasi aʼzolariga sotishga tavsiya etilgan paketi doirasida, ularning har biri tomonidan ular koʻrsatgan summaga aksiyalar sotib olish xohishi toʻgʻrisida 5-ilovaga muvofiq shakl boʻyicha mehnat jamoasi aʼzolarining imzolash varaqasi taqdim etiladi. Komissiya tomonidan, shuningdek mehnat jamoasining qonun hujjatlariga muvofiq imtiyozlar olish huquqiga ega boʻlgan aʼzolari roʻyxati ham taqdim etiladi. 28. Komissiya ish olib borishining umumiy muddati Komissiya tuzilgan vaqtdan boshlab ikki oydan oshmasligi kerak. 29. Komissiya taqdim etgan materiallar va hujjatlar koʻrib chiqilgandan keyin Davlat raqobat qoʻmitasi yoki uning hududiy organi bir hafta muddatda quyidagi qarorlardan bittasini qabul qiladi: Qaytarish sabablarini koʻrsatgan va hujjatlarni takroriy taqdim etish muddatini belgilagan holda hujjatlarni Komissiyaga puxtalashtirish uchun qaytaradi, hujjatlarni takroriy taqdim etish muddati ular qaytarilgan vaqtdan boshlab 10 kundan oshmasligi kerak. Agar Komissiya tomonidan hujjatlar takroriy taqdim etilganda ularda davlat tasarrufidan chiqarish yoki xususiylashtirish toʻgʻrisida qaror qabul qilishga imkon bermaydigan jiddiy kamchiliklar topilsa, Komissiya tarqatib yuboriladi va yangi Komissiya tuziladi; davlat tasarrufidan chiqarilayotgan (xususiylashtirilayotgan) korxona (obyekt)ni baholash uchun baholovchi tashkilot bilan shartnoma tuzadi. Bunda Davlat raqobat qoʻmitasi baholovchi tashkilotga Komissiya tomonidan tayyorlangan zarur hujjatlarni taqdim etadi. Korxona (obyekt)ni baholash boʻyicha baholovchi tashkilotning xulosasi va Komissiya tomonidan taqdim etilgan xususiylashtirish obyektining boshlangʻich bahosini tasdiqlaydigan hujjatlar asosida Davlat raqobat qoʻmitasi yoki hududiy organ korxona (obyekt)ni davlat tasarrufidan chiqarish (xususiylashtirish) toʻgʻrisida buyruq chiqaradi. Korxonani aksiyadorlik jamiyatiga aylantirishda buyruq bilan ayni bir vaqtda namunaviy ustavga va emissiya prospektiga muvofiq tuzilgan ustav va emissiya prospekti tasdiqlanadi. Korxona masʼuliyati cheklangan yoki qoʻshimcha masʼuliyatli jamiyatga aylantirilganda ayni bir vaqtda ustav va davlatning mulkida saqlanib qoladigan va investorlarga sotiladigan ustav fondidagi ulush tasdiqlanadi. 30. Buyruq, ustav, emissiya prospekti (chiqarish toʻgʻrisidagi axborot) Davlat raqobat qoʻmitasi yoki uning hududiy organi vakolatli rahbari tomonidan imzolanadi (tasdiqlanadi), qonun hujjatlarida belgilangan tartibda roʻyxatdan oʻtkaziladi, tarqatiladi va saqlanadi. 31. Buyruqni bajarish: xoʻjalik jamiyatini yoki boshqa tashkilotni davlat roʻyxatidan oʻtkazish boʻyicha — uning rahbariga; korxona xoʻjalik jamiyatiga aylantirilganda obyektlarni toʻliq, ustav fondidan ulushlarni (aksiyalarni), shu jumladan mehnat jamoasi aʼzolariga sotish, boshqaruv organlarini shakllantirishni tashkil etish boʻyicha — Davlat raqobat qoʻmitasining aniq xodimlariga yuklanadi. 32. Davlat korxonalari negizida tashkil etilgan xoʻjalik jamiyatlarida mavjud boshqaruv organlari ular qayta saylangungacha (qayta tayinlangungacha) faoliyatini davom ettirishadi. 33. Davlat aktivlari qiymatini baholash baholash faoliyatini amalga oshirish uchun litsenziyaga ega boʻlgan baholaydigan tashkilotlar tomonidan amalga oshiriladi. 34. Davlat aktivlarining qiymatini baholash xatlov natijalari boʻyicha korxonaning mavjud mol-mulki va uning amaldagi holatidan kelib chiqib Mol-mulkni baholash milliy standartlariga muvofiq belgilanadi. Baholash, qoidaga koʻra, uch usul bilan, yaʼni xarajatli, daromadli, qiyosiy sotuvlar bilan amalga oshiriladi. Baholashning uch usulidan birini qoʻllash mumkin boʻlmagan taqdirda baholovchi u yoki bu usulni qoʻllash rad etilishini zarur ravishda asoslashi kerak. Davlat aktivlarining baholash qiymati milliy valyutada belgilanadi. Davlat mulkini xorijiy investorlarga sotishda tender savdolari oʻtkazish davlat komissiyasining qaroriga koʻra sotiladigan davlat aktivlari boʻyicha baholash qiymati ayni vaqtda baholash oʻtkazilgan paytda Oʻzbekiston Respublikasi Markaziy bankining kursi boʻyicha AQSh dollarida qayd qilingan holda belgilanadi. 35. Xarajatli usulni qoʻllashda baholanadigan mol-mulkning tarkibiga quyidagilar kiritiladi: korxona balansida boʻlgan va xatlov natijasida aniqlangan barcha asosiy vositalar, ularning texnik holatidan qatʼi nazar, ham ishlab turgan (vaqtincha mukammal taʼmirlashda va Modernizatsiyada boʻlgan obyektlar, qurilishi tugallanmagan obyektlar ham shu jumlaga kiradi), ham konservatsiyada, zaxirada yoki rezervda boʻlgan (oʻrnatilmagan asbob-uskunalar), ishlab chiqarish va xoʻjalik inventari, ish mollari va mahsuldor mollar, koʻp yillik daraxtlar va asosiy vositalarning boshqa turlari, shuningdek boshqa korxonalar va tashkilotlarga foydalanishga, ijaraga berilgan asosiy vositalar; korxona (obyekt) yer uchastkalari bilan birgalikda davlat tasarrufidan chiqarilganda (xususiylashtirilganda) — davlat tasarrufidan chiqariladigan (xususiylashtiriladigan korxona (obyekt) joylashgan hamda binolar va inshootlarga tutashib ketgan yer uchastkalari, yer osti boyliklari va boshqa tabiiy resurslardan foydalanish huquqlari; boshqa uzoq muddatli aktivlar, shu jumladan nomoddiy aktivlar; joriy aktivlar; boshqa aktivlar. Mol-mulkni xarajatli usulda baholash quyidagi tartibda amalga oshiriladi: 1) ishga tushirish yoki sotib olish vaqtida dastlabki qiymatdan kelib chiqilgan hamda Oʻzbekiston Respublikasi Vazirlar Mahkamasining 1992-yil 18-iyundagi 293-son, 1993-yil 1-iyundagi 261-son, 1994-yil 28-noyabrdagi 572-son, 2000-yil 26-dekabrdagi 500-son va 2001-yil 31-dekabrdagi 490-son qarorlariga muvofiq indeksatsiya koeffitsiyentlari hisobga olingan holda qayta hisoblab chiqilgan asosiy fondlarning balans qiymati belgilanadi; 2) asosiy fondlarning qiymatini tayyorlovchi zavodlar narxlariga, preyskurantlar, prays-varaqlar va boshqalarga muvofiq boʻlgungacha qayta baholash yoʻli bilan yoki baholash sanasida Hukumat qarori boʻyicha asosiy fondlarni soʻnggi qayta baholash sanasidan boshlab Oʻzbekiston Respublikasi Davlat statistika qoʻmitasi maʼlumotlari boʻyicha asosiy fondlar qiymati qimmatlashishi koeffitsiyentlarini qoʻllash yoʻli bilan asosiy fondlarning amaldagi narxlardagi (bozor narxlaridan yuqori boʻlmagan) tiklash qiymati aniqlanadi. 10 foizdan kamroq qoldiq qiymatga ega boʻlgan asosiy fondlar boʻyicha ustav fondiga ularning amaldagi narxlardagi tiklash qiymatining 10 foizi miqdoridagi qiymati kiritiladi. 3) 1997-yil 1-yanvargacha amal qilgan va 1997-yil 1-yanvardan keyin joriy etilgan asosiy fondlarni toʻliq tiklashga va ulardan foydalanish muddatlariga belgilangan tegishli amortizatsiya normalaridan kelib chiqib asosiy fondlarning eskirishi hajmi belgilanadi. Ishchi komissiyaning qaroriga koʻra eskirish darajasi asosiy fondlarning dastlabki isteʼmol qiymatlari yoʻqolishi darajasiga qarab aniqlashtirilishi mumkin; 4) amaldagi narxlarda tiklash qiymati bilan foydalanish davridagi muayyan normativ eskirish hajmi oʻrtasidagi tafovut sifatida amaldagi narxlarda asosiy fondlarning qoldiq qiymati aniqlanadi. Asosiy fondlarni baholash dalolatnomasi 6-ilovaga muvofiq tuziladi; 5) ijtimoiy infratuzilma obyektlarini baholash dalolatnomasi 7-ilovaga muvofiq tuziladi; 6) kapital qoʻyilmalarni (tugallanmagan qurilish va oʻrnatilmagan asbob-uskunalarni) baholash dalolatnomalari 8 va 9-ilovalarga muvofiq baholash paytida amalda boʻlgan narxlarda tuziladi; 7) korxonaning oxirgi (baholash sanasidagi) hisobot buxgalteriya balansi maʼlumotlari yoki xatlash maʼlumotlari asosida joriy aktivlar qiymati, shuningdek korxonaning majburiyatlari aniqlanadi; 8) yer uchastkalaridan (qonun hujjatlarida nazarda tutilgan hollarda yer uchastkasini xususiylashtirishda yer uchastkasi qiymatini baholash), yer osti boyliklaridan va boshqa tabiiy resurslardan foydalanish huquqi qiymati baholanadi, uning natijalari 10-ilovaga muvofiq shakl boʻyicha dalolatnomada aks ettiriladi. Xususiylashtiriladigan korxona (obyekt) joylashgan va binolar va inshootlarga tutashib ketgan yer uchastkasini baholash faqat qonun hujjatlarida belgilangan tartibda bozor narxlari boʻyicha amalga oshiriladi; 9) tovar-moddiy boyliklarga tegishli boʻlgan inventarlar va xoʻjalik buyumlari amaldagi ulgurji yoki chakana (bozor narxlaridan yuqori boʻlmagan) narxlarda yoki Oʻzbekiston Respublikasi Davlat statistika qoʻmitasi maʼlumotiga koʻra “ishlab chiqarish va xoʻjalik inventarlari” guruhi boʻyicha asosiy fondlarni qayta baholashning har yilgi koeffitsiyentini inventarlar va xoʻjalik buyumlarining balans qiymatiga qoʻllash yoʻli orqali baholanadi. 36. Baholash natijalari boʻyicha 11-ilovaga muvofiq mol-mulkni baholash yigʻma dalolatnomasi tuziladi. 37. Baholashning ikki va undan ortiq usuli qoʻllanilganda baholovchi tashkilot Davlat raqobat qoʻmitasiga davlat aktivlari qiymatini baholash boʻyicha olingan barcha natijalarni taqdim etadi, ular asosida Davlat raqobat qoʻmitasi (davlat va xoʻjalik boshqaruvi respublika organlari tizimiga kiradigan korxonalar boʻyicha) yoki uning hududiy organi (boshqa korxonalar boʻyicha) buyrugʻiga koʻra korxonaning qiymati, ustav fondi miqdori va boshqa davlat aktivlari miqdori tayinlanadi. Davlat aktivlari boshlangʻich narxi, ustav fondining tayinlanadigan miqdori baholash tashkilotlari tomonidan ushbu Nizomning 34-bandida nazarda tutilgan baholashning uchta usuli: xarajatli, daromadli, qiyosiy sotuvlar natijalari boʻyicha olingan eng yuqori baholash qiymatidan past boʻlishi mumkin emas. 38. Davlat raqobat qoʻmitasi yoki uning hududiy organining qaroriga koʻra, qonun hujjatlarida nazarda tutilgan hollarda, korxonalar (obyektlar)ni va (yoki) davlatga tegishli aksiyalar, ulushlar va mulkiy paylarni sotish toʻlovni boʻlib-boʻlib toʻlash shartnomasi boʻyicha (bir yildan ortiq boʻlmagan muddatga) amalga oshirilishi mumkin. Investitsiya majburiyatlarini bajarish muddati besh yildan oshmasligi kerak, davlat aktivlarini Oʻzbekiston Respublikasi Hukumati yoki Davlat mulkini xorijiy investorga sotishda tender savdolarini oʻtkazuvchi Davlat komissiyasi qarorlariga koʻra sotish hollari bundan mustasno. 39. Korxona va boshqa davlat aktivlarini sotishdan oldin tayyorlash korxonaning barqaror moliyaviy-iqtisodiy holatini taʼminlashni, asosiy ishlab chiqarishga jalb etilmagan mol-mulk va asbob-uskunalarni qisqartirishni, potensial investorga sotish uchun korxonaning investitsiya jalb etuvchanligi va likvidliligini oshirishni nazarda tutadi. Davlat tasarrufidan chiqarish va xususiylashtirish dasturiga kiritilgan korxonalar sotishdan oldin tayyorlanishi mumkin. Yakka tartibdagi loyiha boʻyicha xususiylashtirilayotgan korxonani sotishdan oldin tayyorlash toʻgʻrisidagi qaror Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasi tomonidan, xususiylashtirish dasturiga kiritilgan boshqa korxonalarni sotishdan oldin tayyorlash toʻgʻrisidagi qaror — tarkibiga xususiylashtiriladigan korxona kiradigan davlat yoki xoʻjalik boshqaruvining tegishli organi yoki u yuritishiga kiradigan joylardagi mahalliy hokimiyat organi bilan kelishuv boʻyicha Davlat raqobat qoʻmitasi hayʼati tomonidan qabul qilinishi mumkin. Sotishdan oldin tayyorlash quyidagilarni oʻz ichiga oladi: xususiylashtirilayotgan korxona faoliyatini kompleks oʻrganish (diagnostik tekshirish), bu ishlab chiqarishni boshqarish tizimini, moliyaviy holatini, sheriklarning tarkibini, raqobatchilarni, investorlarni va hokazolarni oʻrganib chiqishni oʻz ichiga oladi; korxona faoliyati samaradorligini va uning investitsiya jalb etuvchanligini oshirish boʻyicha kompleks chora-tadbirlarni (tashkiliy, iqtisodiy, moliyaviy va hokazo) ishlab chiqish; tasdiqlangan tadbirlar bajarilishining doimiy monitoringini olib borish. 40. Davlat raqobat qoʻmitasi bilan tuziladigan shartnomalar asosida ixtisoslashtirilgan moliyaviy, texnik tashkilotlar va mustaqil maslahatchilar sifatidagi boshqa tashkilotlar bevosita korxonada ishlab olti oydan ortiq boʻlmagan muddatda korxona faoliyatini (boshqaruv tizimi, ishlab chiqarishning holati, marketing, moliya-xoʻjalik faoliyati, malakali kadrlar bilan taʼminlash) oʻrganib chiqadi va xususiylashtirish dasturida belgilangan davlat aktivlarini sotish muddati tamom boʻlishidan kamida bir oy oldin toʻliq bajarilishini nazarda tutadigan korxonani sotishdan oldin tayyorlash boʻyicha aniq chora-tadbirlar rejasini tayyorlaydi. Diagnostik tekshirish, korxonaning investitsiya jalb etuvchanligini baholash natijalari va chora-tadbirlar rejasi Davlat raqobat qoʻmitasi, tarkibiga mazkur korxona kiradigan davlat yoki xoʻjalik boshqaruvi organi, korxonaning boshqaruv organi vakillari va korxonani sotishdan oldin tayyorlash boʻyicha aniq chora-tadbirlar rejasini ishlab chiqishda qatnashgan mustaqil maslahatchilar ishtirokida muhokama qilinadi, sotishdan oldin tayyorlash boʻyicha chora-tadbirlar rejasi loyihasi aniqlashtiriladi. Muhokama bayonnomasi chora-tadbirlar rejasi loyihasi bilan birgalikda Davlat raqobat qoʻmitasiga va davlat yoki xoʻjalik boshqaruvi organiga taqdim etiladi. 41. Yakka tartibdagi loyiha boʻyicha xususiylashtirilayotgan korxonani sotishdan oldin tayyorlash chora-tadbirlari rejasi Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasi tomonidan, boshqa korxonalar boʻyicha — Oʻzbekiston Respublikasi Davlat raqobat qoʻmitasi tomonidan tasdiqlanadi. Zaruriyat boʻlganda chora-tadbirlar rejasi Vazirlar Mahkamasining tegishli Kompleksi rahbari, xususiylashtiriladigan korxona tarkibiga kiradigan davlat yoki xoʻjalik boshqaruvi organi yoki u yuritishiga tegishli boʻlgan mahalliy hokimiyat organi bilan kelishilishi mumkin. Korxona rahbari va korxona tarkibiga kiradigan davlat yoki xoʻjalik boshqaruvi organi chora-tadbirlar rejasida nazarda tutilgan vazifalar zarur darajada bajarilishi uchun masʼul hisoblanadi. 42. Yakka tartibdagi loyiha boʻyicha xususiylashtiriladigan korxonani sotishdan oldin tayyorlash boʻyicha mustaqil maslahatchilar xizmatlariga haq toʻlash Davlat raqobat qoʻmitasi, korxona va jalb etiladigan ixtisoslashtirilgan tashkilot bilan uch tomonlama shartnoma asosida, Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasi tomonidan belgilangan shartlarda, boshqa korxonalarni sotishdan oldin tayyorlash boʻyicha mustaqil maslahatchilar xizmatlariga haq toʻlash Moliya vazirligi bilan kelishgan holda Davlat raqobat qoʻmitasi tomonidan belgilangan shartlarda korxona mablagʻlaridan toʻlanadi. Korxonaning oʻz mablagʻlari yetarli boʻlmagan taqdirda ushbu summa Davlat raqobat qoʻmitasi tomonidan davlat tasarrufidan chiqarish va xususiylashtirishdan tushadigan umumiy mablagʻlardan toʻlanadi hamda ushbu summa keyinchalik korxona tomonidan qoplanadi. 43. Tasdiqlangan chora-tadbirlar bajarilishi monitoringi korxonani sotishdan oldin tayyorlash boʻyicha aniq chora-tadbirlar rejasini ishlab chiqishda qatnashgan mustaqil maslahatchilar ishtirokida doimiy asosda Davlat raqobat qoʻmitasi tomonidan amalga oshiriladi. Mustaqil maslahatchilar vaqti-vaqti bilan Davlat raqobat qoʻmitasiga chora-tadbirlar bajarilishining borishi toʻgʻrisida axborot taqdim etadilar. 44. Oʻzbekiston Respublikasi iqtisodiyoti uchun strategik ahamiyatga ega boʻlgan korxonalarni sotishdan oldin tayyorlash tadbirlariga Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasining qarori bilan belgilangan chora-tadbirlar kiritiladi. 45. Davlat aktivlarini (mol-mulk, aksiyalar, ulushlarni) sotish Hukumatning qarorlari bilan tasdiqlanadigan nizomlarga muvofiq birja yoki birjadan tashqari savdolarda — kimoshdi, tanlov (tender) savdolarida yoki toʻgʻridan toʻgʻrimuzokaralar natijalari boʻyicha sotish yoʻli bilan amalga oshiriladi. 46. Korxonalarning davlat aktivlarini investorlarga sotish shartlari va usullarini tasdiqlash, shuningdek ommaviy tanlov (tender) savdolari asosida sotiladigan korxonalarning davlat aktivlarini sotib olishga talabgorlarning eng foydali takliflarini tanlash Davlat raqobat qoʻmitasi (yoki uning hududiy organi) tomonidan amalga oshiriladi, Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasi qarori asosida sotiladigan obyektlar bundan mustasno. 47. Davlat mulkini xorijiy investorlarga sotishda tender savdolari oʻtkazish davlat komissiyasi qarori boʻyicha sotiladigan korxonani (mol-mulk, ulushlar, paylar, aksiyalarni) mamlakat investorlariga sotishda taklifning narxi AQSh dollarida belgilangan baholash qiymatini tanlov (tender) eʼlon qilingan paytda Oʻzbekiston Respublikasi Markaziy bankining kursi boʻyicha soʻmlarga qayta hisoblab chiqish yoʻli bilan aniqlanadi. Bunda sotish narxiga belgilangan tartibda tuzatish kiritilishi mumkin. 48. Ishlab chiqarish binolari va inshootlari joylashgan yer uchastkalarini, shuningdek ishlab chiqarish binolari va inshootlariga tutashib ketgan yer uchastkalarini xususiylashtirish (sotish) xususiylashtirilayotgan yoki davlat tasarrufidan chiqarilayotgan korxonalarning ishlab chiqarish jarayonlarini amalga oshirish uchun qatʼiy zarur boʻlgan miqdorlarda amalga oshiriladi. Ishlab chiqarish jarayonlarini amalga oshirish uchun zarur boʻlgan yer uchastkalari miqdorini belgilash belgilangan tartibda Davlat raqobat qoʻmitasi yoki u tomonidan shartnoma asosida jalb etiladigan mustaqil maslahatchilar tomonidan, ular faoliyatiga xususiylashtirishdan tushadigan umumiy mablagʻlardan haq toʻlangan holda amalga oshiriladi. Ushbu sarf-xarajatlar keyinchalik sotishdan olingan tushumdan mablagʻlar hisobiga qoplanadi. 49. Obyektlarni investitsiya majburiyatlari qabul qilinishi sharti bilan bepul sotish Vazirlar Mahkamasining 2003-yil 26-avgustdagi 368-son qarori bilan tasdiqlangan Past rentabelli, zarar koʻrib ishlayotgan, iqtisodiy nochor korxonalarni, past likvidli obyektlarni investor tomonidan investitsiya majburiyatlari qabul qilinishi sharti bilan investorlarga tanlov asosida bepul berish toʻgʻrisidagi nizomga muvofiq amalga oshiriladi. 50. Davlat mulki obyektini xoʻjalik jamiyatiga aylantirishda Davlat raqobat qoʻmitasi yoki uning hududiy organi bilan aksiyadorlar (qatnashchilar) vakolat bergan shaxs (kuzatuvchi kengash raisi yoki ijro etuvchi organ rahbari) oʻrtasida oʻzaro majburiyatlar toʻgʻrisidagi shartnoma-bitim tuzilishi mumkin. Shartnoma-bitimda: muayyan davrda korxona faoliyati sohasini va ishlab chiqarish, mahsulot eksportining kelishilgan hajmlarini saqlab qolish shartlari; ish oʻrinlari sonini oʻzgartirish shartlari; muayyan isteʼmolchilarga mahsulot yetkazib berish; ekologiya xavfsizligini taʼminlash, ishlovchilarning mehnat sharoitlarini yaxshilash chora-tadbirlarini amalga oshirish; xodimlarning ijtimoiy-maishiy taʼminoti xususiyatlari; ijtimoiy, tabiatni muhofaza qilish obyektlarini saqlash shartlari aks ettirilishi mumkin. 51. Aksiyalar paketlari (ulushlar)ni, obyektlarni birja savdolarida sotishda oldi-sotdining birja bitishuvi oldi-sotdi shartnomasiga tenglashtiriladi. 52. Birjadan tashqari savdolar oʻtkazish natijalari boʻyicha davlat mulkining oldi-sotdi shartnomasi bir tomondan Davlat raqobat qoʻmitasi yoki uning hududiy organi va ikkinchi tomondan xaridor oʻrtasida tuziladi. Oldi-sotdi shartnomasi tuzilgan sanasidan boshlab kuchga kiradi. 53. Oldi-sotdi shartnomasida quyidagi maʼlumotlar va shartlar majburiy tartibda aks ettirilishi kerak: tomonlarning nomi va manzili; mazkur bitishuvni sodir etish uchun asos (Hukumat qarori, Davlat mulkini xorijiy investorlarga sotish boʻyicha tender savdolari oʻtkazuvchi Davlat komissiyasi, Davlat raqobat qoʻmitasi yoki uning hududiy organi buyrugʻi, oʻtkazilgan birjadan tashqari savdolar natijalari); sotiladigan davlat aktivining turi (nomi, tavsifi), miqdori, narxi; sotib olish toʻlovini amalga oshirish miqdori, valyutasi, shartlari va tartibi, shuningdek muddatlari; tomonlarning majburiyatlari, shu jumladan sotiladigan aktivlarga mulk huquqining sotuvchidan xaridorga oʻtishi shartlari, tartibi va izchilligi, shu jumladan mulk huquqiga dalolatnoma berish; shartnoma boʻyicha qabul qilinadigan majburiyatlar oʻz vaqtida bajarilmaganligi va/yoki bajarilmaganligi uchun tomonlarning javobgarligi, jarima jazolarini toʻlash miqdori va shartlari; nizolarni hal etish tartibi, shartnomani bekor qilish shartlari, qoʻllaniladigan huquq, fors-major holatlarni aniqlash va bunday holatlarda ish koʻrish tartibi, shartnomaning tili, nusxalari soni, unga oʻzgartirish va qoʻshimchalar kiritish shartlari, shartnomaning kuchga kirishi; tomonlarning kafolatlari sifatida ilova. Shartnomada zaruriyat boʻlganda: xaridor tomonidan qabul qilinadigan investitsiya majburiyatlarining hajmi (pul ifodasida), umumiy mazmuni, shartlari, amalga oshirish izchilligi va muddatlari; toʻlovni boʻlib-boʻlib toʻlash davrida investor tomonidan sotib olinayotgan mol-mulk (aksiyalar, ulushlar)dan foydalanish va investitsiya majburiyatlari bajarilishi shartlari; investitsiya majburiyatlari amalga oshirilishining batafsil dasturi (reja-jadvali)ni tayyorlash va xaridor tomonidan kelishish uchun sotuvchiga taqdim etish muddati, uning bajarilishi monitoringi, xaridor tomonidan korxona faoliyati ixtisosi saqlab qolinishining eng kam davri va ijtimoiy muhofaza; investitsiya majburiyatlarining asosiy bandlari mazmunining tavsifi, uning xaridor tomonidan bajarilishi muddatlari, investitsiya majburiyatlari amalga oshirilishi holati tasdiqlanishi tartibi va shartlari. Investor tomonidan korxona toʻliq yoki aksiyalar (ulushlar, paylar)ning nazorat paketi sotib olinganda oldi-sotdi shartnomasiga mazkur Nizomning 50-bandida bayon qilingan shartlar kiritilishi mumkin. 54. Davlat raqobat qoʻmitasi (uning hududiy organi) xususiylashtirishdan mablagʻlar tushishi, yangi mulkdorlar tomonidan investitsiya majburiyatlari muddatlari soʻzsiz bajarilishi ustidan doimiy monitoring olib boradi. 55. Tuziladigan oldi-sotdi shartnomalarida belgilangan sotib olish toʻlovlari va investitsiya majburiyatlari investorlar tomonidan bajarilmagan taqdirda Davlat raqobat qoʻmitasi investordan jarima undirish choralarini koʻradi yoki bir tomonlama tartibda belgilangan tartibda shartnomani bekor qilish tashabbusi bilan chiqadi. Jarima jazolari miqdori va shartnomani bekor qilish shartlari shartnomalarda koʻrsatiladi. Sotib olayotgan davlat aktivlari uchun toʻlovni xorijiy valyutada amalga oshirgan investor bilan tuzilgan davlat aktivlarining oldi-sotdi shartnomasi bekor qilingan taqdirda tuzilgan shartnomaga muvofiq qaytariladigan mablagʻlar (tegishli jarima sanksiyalari mablagʻi ushlab qolingandan keyin) investorning roziligiga koʻra Oʻzbekiston Respublikasi milliy valyutasida, ularni oʻtkazish sanasidagi kurs boʻyicha, investor koʻrsatgan bank hisob raqamiga oʻtkazilishi mumkin. 56. Davlat raqobat qoʻmitasi yoki uning hududiy organi davlat korxonalarini qayta tashkil qilish natijasida barpo etiladigan xoʻjalik jamiyatlarining muassislari boʻladilar. 57. Korxonani xoʻjalik jamiyatiga aylantirishda boshqaruv organlarini saylash (tayinlash) davlat roʻyxatidan oʻtkazilgan paytdan boshlab oʻn kun muddatda amalga oshiriladi. 58. Davlat mulki obyekti negizida yangidan tashkil etilgan xoʻjalik jamiyati davlat tasarrufidan chiqarish (xususiylashtirish) paytida korxonada mavjud boʻlgan barcha huquq va majburiyatlarning, shu jumladan, agar taʼsis hujjatlarida oʻzgacha hol nazarda tutilmagan boʻlsa, yer, yer osti boyliklari va boshqa tabiiy resurslardan foydalanish huquqining huquqiy vorisi hisoblanadi. 59. Korxona xoʻjalik jamiyatiga aylantirilganda uni davlat roʻyxatidan oʻtkazish taʼsis hujjatlari taqdim etilgandan keyin roʻyxatdan oʻtkazuvchi organlar tomonidan qonun hujjatlarida belgilangan muddatlarda amalga oshiriladi. Mazkur Nizomga muvofiq taʼsis etilgan xoʻjalik jamiyatlarini roʻyxatdan oʻtkazishda roʻyxatdan oʻtkazish yigʻimlari va boshqa toʻlovlar undirilmaydi. Davlat roʻyxatidan oʻtkazishning rad etilishiga yoʻl qoʻyilmaydi. Aksiyadorlik jamiyatining roʻyxatdan oʻtkazilgan hamda notarial tasdiqlangan ustavi nusxasi uning rahbari tomonidan Qimmatli qogʻozlar bozori faoliyatini rivojlantirish markaziga (keyingi oʻrinlarda Markaz deb ataladi) yuboriladi. 60. Davlat raqobat qoʻmitasi yoki uning hududiy organi tomonidan korxonani xususiylashtirish rejasi tasdiqlanishi uni ochiq aksiyadorlik jamiyatiga aylantirish toʻgʻrisidagi qaror, emissiya prospektini tasdiqlash esa — aksiyalar chiqarish (emissiya) toʻgʻrisidagi qaror hisoblanadi. 61. Davlat korxonalarini aksiyadorlik jamiyatlariga aylantirish jarayonida emissiya qilingan aksiyalar belgilangan tartibda yangi mulkdorga sotilgunga qadar birlamchi joylashtirilgan davlat aktivlari hisoblanadi. 62. Korxonani qayta oʻzgartirish toʻgʻrisidagi buyruq, emissiya prospekti (aksiyalar chiqarish soʻrovnomasi) ular imzolangandan va tasdiqlangandan keyin 3 kun muddatda Davlat raqobat qoʻmitasi yoki uning hududiy organi tomonidan qimmatli qogʻozlar chiqarishni roʻyxatdan oʻtkazish uchun Markazga yuboriladi. 63. Markaz qonun hujjatlarida belgilangan muddatlarda hujjatlarning toʻliq turkumi olingandan keyin: qimmatli qogʻozlar chiqarilishini roʻyxatdan oʻtkazadi; naqd chiqarilgan hollarda aksiyalar namunalari (eskizlari)ni tasdiqlaydi; davlat roʻyxatidan oʻtkazish sanasi, raqami koʻrsatilgan va “Roʻyxatdan oʻtkazildi” degan belgi qoʻyilib, ip oʻtkazib tikilgan va oʻz muhri bilan tasdiqlangan emissiya prospektining bir nusxasini aksiyadorlik jamiyatiga beradi; emissiya prospektining ikkinchi nusxasini Davlat raqobat qoʻmitasi yoki uning hududiy organining korxonani qayta oʻzgartirish toʻgʻrisidagi buyrugʻi nusxasi bilan birgalikda qimmatli qogʻozlar chiqarilishini hisobga olish uchun Markaziy depozitariyga beradi. 64. Birlamchi emissiya (aksiyalar chiqarilishi) prospektlari (chiqarish soʻrovnomalari) Markaz tomonidan tekin roʻyxatdan oʻtkaziladi. 65. Markaziy depozitariy mazkur Nizomning 63-bandida sanab oʻtilgan hujjatlar olingandan keyin uch kun muddatda aksiyalarning emissiya prospekti (chiqarish soʻrovnomalari) tavsifini tuzadi va emissiya qilinayotgan aksiyalarni hisobga oladi. Davlatga tegishli aksiyalar bilan operatsiyalar boʻyicha Markaziy depozitariy xizmatlariga va ularni saqlash uchun haq toʻlash davlat tasarrufidan chiqarish (xususiylashtirish)dan tushgan mablagʻlar hisobiga Davlat raqobat qoʻmitasi tomonidan amalga oshiriladi. 66. Agar emissiya prospektida aksiyalarni maxsus blankalar (naqd shaklda) shaklida chiqarish nazarda tutilsa, ularni tayyorlashga Davlat raqobat qoʻmitasi yoki uning hududiy organi tomonidan davlat tasarrufidan chiqarish (xususiylashtirish)dan tushgan mablagʻlar hisobiga haq toʻlanadi. Bunda ularni chiqarish muddati, shu jumladan Davlat raqobat qoʻmitasi yoki uning hududiy organi buyurtmasi boʻyicha Oʻzbekiston Respublikasi Markaziy bankining litsenziyasiga ega boʻlgan matbaa korxonalari tomonidan tayyorlash ham shu jumlaga kiradi, Markaziy depozitariyga saqlash uchun berish emissiya prospekti roʻyxatdan oʻtkazilgan vaqtdan boshlab bir oydan ortiq boʻlmasligi kerak. 67. Aksiyalarni mehnat jamoasi aʼzolari oʻrtasida tarqatish aksiyalarning emissiya prospektiga (chiqarish soʻrovnomasiga) muvofiq, shuningdek Davlat raqobat qoʻmitasi (uning hududiy organi) buyrugʻi bilan (buyruqda aksiyalarni haqini boʻlib-boʻlib toʻlash sharti bilan sotib olgan mehnat jamoasi ayrim aʼzolariga berilgan imtiyozlar koʻrsatiladi, biroq bu muddat bir yildan ortiq boʻlmasligi kerak) Davlat raqobat qoʻmitasi yoki uning hududiy organi tomonidan amalga oshiriladi (buyruqqa ilova qilinadigan roʻyxatga muvofiq). 68. Davlat tasarrufidan chiqarilgan (xususiylashtirilgan) mol-mulkka egalik qilish huquqining joriy etilishi yangi mulkdor (mulkdorlar) Davlat raqobat qoʻmitasi tomonidan beriladigan dalolatnomani olgan paytdan boshlab amalga oshiriladi. 69. Dalolatnoma blankasi 12-ilovaga muvofiq belgilangan shakl boʻyicha maxsus qogʻozda tayyorlanadi, tartib raqamiga ega boʻladi va qatʼiy hisobda turadigan hujjat hisoblanadi. 70. Dalolatnoma 5 kundan koʻp boʻlmagan muddatda: belgilangan tartibda roʻyxatdan oʻtkazilgan aksiyadorlik jamiyatiga —boshqaruv organlari tuzilgandan keyin; masʼuliyati cheklangan va qoʻshimcha masʼuliyatli jamiyatga yoki shirkatga — investorlar tomonidan ushbu maqsadlar uchun moʻljallangan jamiyat (shirkat) shakllantirilgan ustav fondi ulushlari sotib olingandan va boshqaruv organlari tuzilgandan keyin; korxona (obyekt)ni sotib olgan investorga — u mol-mulkning sotuv qiymatini toʻliq toʻlagandan keyin; investitsiya majburiyatlarini qabul qilgan holda korxona (obyekt)ni sotib olgan investorga — sotib olish toʻlovlari toʻlangandan keyin, investitsiya majburiyatlarini toʻliq bajargungacha amalda boʻladigan “tasarruf etish huquqisiz” belgili; obyektni “nol” qiymatida sotib olgan investorga — korxonani Modernizatsiya qilishni, texnik va texnologik qayta jihozlashni nazarda tutuvchi olingan investitsiya majburiyatlari bajarilgandan keyin hamda raqobatbardosh mahsulotlar ishlab chiqarish va (yoki) xizmatlar koʻrsatish boshlangandan keyin beriladi. 71. Mol-mulk toʻlov boʻlib-boʻlib toʻlangan holda sotilganda davlat dalolatnomasi tuzilgan oldi-sotdi shartnomasiga muvofiq investor tomonidan barcha majburiyatlar bajarilgandan keyin beriladi. 72. Davlat tasarrufidan chiqarilgan (xususiylashtirilgan) mol-mulk (uning bir qismi) oʻzgaga berilishi natijasida mulkdor oʻzgargan taqdirda oʻzgaga berilgan mol-mulkka yangi davlat dalolatnomasi berilmaydi. 73. Davlat mulki obyekti kimoshdi savdosida yoxud tanlov (tender) natijalari boʻyicha sotib olingan taqdirda davlat dalolatnomasi Davlat raqobat qoʻmitasi tomonidan oldi-sotdi shartnomasi va bitishuv shartlariga muvofiq xaridor tomonidan sotib olinayotgan mol-mulkning qiymatini toʻlash boʻyicha barcha majburiyatlar bajarilganligi toʻgʻrisida tasdiqnoma taqdim etilishi asosida beriladi. 74. Dalolatnoma berilganligi uchun yangi mulkdor tomonidan (aksiyadorlik jamiyatlariga aylantirilgan korxonalardan tashqari) dalolatnoma berish paytida belgilangan eng kam oylik ish haqining ikki baravari miqdorida davlat boji toʻlanadi. ‎‎ ‎‎______________________________________________________________________________________________________________________ ‎(korxonaning nomi) ‎‎______ yil “___” _______________ dagi holatiga koʻra amaldagi narxlarda ‎ ‎‏‎‏T/r ‎‏‎‏Inv. №‎ ‎‏Xatlov obyektining nomi, texnik tavsifi‎‏‎ ‎‏Foydalanishga topshirish sanasi yil va oy ‎‏Dastlabki balans qiymati, ming soʻm ‎‏‎ Asosiy fondlar amortizatsiyasi boʻyicha hisob-kitoblar ‎‏Shifr‎ Norma‎‎ ‎‏Foyd. muddati, yil‎ ‎‏Eskirish, % 1997-yil 1-yanvargacha 1997-yil 1-yanvardan 1‎ 2‎ 3‎ 4‎ 5‎ 6‎ 7‎ 8‎ 9‎ 10‎ 1.‎ ‎ ‎ ‎ ‎ ‎ ‎ ‎ ‎ ‎ 2.‎ ‎ ‎ ‎ ‎ ‎ ‎ ‎ ‎ ‎ 3.‎ ‎ ‎ ‎ ‎ ‎ ‎ ‎ ‎ ‎ ‎Jadvalning davomi ‎‎‎ Eskirish, ming soʻm ‎‎ Qoldiq qiymat, ming soʻm gr. 5 - gr. 11 ‎‎ Statistika organlariga taqdim etiladigan baholash sanasidagi qayta hisoblash koeffitsiyentlari‎‎‎ Amaldagi narxlarda tiklanadigan qiymat, ming soʻm gr. 5 – gr. 13 ‎‎‎ Amaldagi narxlarda baholash qiymati (qayta hisoblash koeffitsiyentini va amortizatsiyalangan asosiy fondlarni toʻliq baholashni hisobga olgan holdagi qoldiq qiymat) ming soʻm 11 12‎ 13‎‎ 14 15 ‎‎ ‎‎‎ ‎‎ ‎‎ ‎‎ ‎‎ ‎‎ ‎‎ ‎‎ ‎‎ ‎‎‎Hammasi:‎Baholovchi kompaniya rahbari __________________________ ‎ ‎ ‎ ‎ ‎ ‎ ‎ ‎ ‎ ‎ ‎ ‎ _______________________________________________________‎‎ ______ yil “___” _______________ dagi holatga koʻra amaldagi narxlarda ‎‎‎ T/r‎‏‎ Tabiiy resurslarning nomi ‎‏‎ Obyektning joylashgan oʻrni‎‏‎ Foydalanish huquqini tasdiqlovchi davlat dalolatnomasining rekvizitlari (ishlanmalar)‎‏‎ Kadastr tartib raqami ‎‏‎ Resurslarning texnik koʻrsatkichlari Sanoat zaxiralari qoldiqlarining baholash qiymati Er uchastkasining qiymati (foydalanish huquqi) Kon tarkibi va foydali elementlar miqdori toʻgʻrisidagi maʼlumotlar Razvedka qilingan sanoat zaxiralari Sanoat qoldigʻi Konlarning joylashish parametrlari Obyektlarning joylashish sxemasi toʻgʻrisidagi maʼlumotlar (kadastr xizmati maʼlumotlari boʻyicha) 1 2 3 4 5 6 7 8 9 10 11 12 1. Er uchastkasi ‎ ‎ ‎ ‎ ‎ ‎ ‎ ‎ ‎ ‎ 2. Tabiiy resurslar‎ ‎ ‎ ‎ ‎ ‎ ‎ ‎ ‎ ‎ ‎ ‎ a) ‎ ‎ ‎ ‎ ‎ ‎ ‎ ‎ ‎ ‎ ‎ b) ‎ ‎ ‎ ‎ ‎ ‎ ‎ ‎ ‎ ‎ ‎ v) ‎ ‎ ‎ ‎ ‎ ‎ ‎ ‎ ‎ ‎ 3. Er osti boyliklaridan foydalanish huquqi‎ ‎ ‎ ‎ ‎ ‎ ‎ ‎ ‎ ‎ ‎ ‎‎Hammasi:‎‎ Baholovchi kompaniya rahbari __________________________ 1. Vazirlar Mahkamasining “2001-2002-yillarda xorijiy investorlarni jalb etgan holda korxonalarni davlat tasarrufidan chiqarish va xususiylashtirish boʻyicha kelgusidagi chora-tadbirlar toʻgʻrisida” 2001-yil 9-martdagi 119-son qarorining 1-bandi (Oʻzbekiston Respublikasi QT, 2001-y., 3-son, 17-modda) va qarorga 5-ilova. 2. Vazirlar Mahkamasining “Ichki valyuta bozorida almashuv kurslarini birxillashtirish chora-tadbirlari toʻgʻrisida” 2001-yil 25-oktabrdagi 422-son qaroriga (Oʻzbekiston Respublikasi QT, 2001-y., 10-son, 58-modda) 1-ilovaning II boʻlimi 1-bandi. 3. Vazirlar Mahkamasining “Davlat tasarrufidan chiqarish va xususiylashtirish dasturlari amalga oshirilishini, xorijiy investitsiyalarni jalb etish faollashtirilishini taʼminlashga doir qoʻshimcha chora-tadbirlar toʻgʻrisida” 2002-yil 26-martdagi 97-son qaroriga (Oʻzbekiston Respublikasi QT, 2002-y., 3-son, 17-modda) 3-ilovaning 9-bandi. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish hamda ayrimlarini oʻz kuchini yoʻqotgan deb hisoblash toʻgʻrisida” 2002-yil 5-sentabrdagi 317-son qaroriga (Oʻzbekiston Respublikasi QT, 2002-y., 9-son, 50-modda) ilovaning 4-bandi. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2003-yil 28-fevraldagi 112-son qaroriga (Oʻzbekiston Respublikasi QT, 2003-y., 2-son, 19-modda) ilovaning 42-bandi. 6. Vazirlar Mahkamasining “2003-2004-yillarda korxonalarni davlat tasarrufidan chiqarish va xususiylashtirish dasturi toʻgʻrisida” 2003-yil 17-apreldagi 185-son qaroriga (Oʻzbekiston Respublikasi QT, 2003-y., 4-son, 30-modda) 6-ilovaning 15-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2003-yil 9-iyuldagi 307-son qaroriga (Oʻzbekiston Respublikasi QT, 2003-y., 7-son, 59-modda) 1-ilovaning 4-bandi. 8. Vazirlar Mahkamasining “Davlat mulki ayrim obyektlarini investitsiya majburiyatlari evaziga bepul berishni jadallashtirish chora-tadbirlari toʻgʻrisida” 2004-yil 5-may 209-son qaroriga (Oʻzbekiston Respublikasi QT, 2004-y., 5-son, 45-modda) 2-ilovaning 3-bandi. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2005-yil 12-avgustdagi 196-son qaroriga (Oʻzbekiston Respublikasi QT, 2005-y,. 8-son, 43-modda) 2-ilovaning 16-bandi.